Jantra

Apie upę Bulgarijoje žr.: Jantra (upė).

Jantra ( – 'įrankis, įrengimas, pagalbinė priemonė') – sąvoka, plačiausiai naudojama tantriniame hinduizme ir budizme; sakralus geometrinis simbolis, skirtas palengvinti meditaciją, turintis maginių galių, amuletas. Vizualinis mantros atitikmuo – jei meditacijos metu klausa sutelkiama į mantrą, tai regėjimui sutelkti skirta jantra. Jantros tikslas savyje pavaizduoti makrokosmosą ir mikrokosmosą, struktūrą ir chaosą, ir tokiu būdu išlaisvinti mintis.

Jantra yra simbolinis įvairių dievybės aspektų atvaizdas, vidinės liturgijos modelis ir kosmogonijos bei sklaidmenų sugrįžimo į versmę schema, kurios pakopos laipsniškai kreipia į pradmenį. Jantra yra „tiksliųjų“ metafizikos ir meditacijos mokslų sričiai priklausanti techninė sudievinimo (savęs „prisiminimo“), arba jungties su pradmeniu, priemonė.Algis Uždavinys. Simbolių ir atvaizdų interpretavimo problema senovės civilizacijose. Vilnius: Sophia, 2006, 146 p. Indų tantros teigia, kad pasaulyje esančių jantrų neįmanoma suskaičiuoti: kiekvienas pavidalas, kiekvienas lapas, kiekvienas žiedas yra jantra, kuri savo forma, spalva ir aromatu seka demiurgijos padavimą.Alan Daniélou. Myths and Gods of India. Roochester: Inner Traditions, 1991, p. 350–351. Simbolinę reikšmę turinčios jantrų proporcijos lemia architektūrinio statinio, pavyzdžiui šventyklos, proporcijas ir siejasi su atitinkamais muzikiniais intervalais (svaromis).

Jantrose dažniausiai vaizduojami geometriniai elementai – apskritimai, kvadratai, linijos, trikampiai (nukreipti į viršų arba žemyn). Taip pat gali būti taškas (bindu), augaliniai motyvai (ypač lotosas), šatkona (šešiakampė žvaigždė), svastika, rašto ženklai (Om).

Populiarios hinduistų jantros yra Šri („gerovės“), Kali, Baglamukhi, Durgos, Kuberos ir kt.

 Taip pat skaitykite 
 Mandala
 Šventoji geometrija

 Šaltiniai 

Kategorija:Religinė simbolika
Kategorija:Hinduizmas
Kategorija:Budizmo sąvokos